กบน.ตรึง “ดีเซล” 35 บ./ลิตร อีกสัปดาห์ หลังกองทุนน้ำมันฯติดลบ 1 แสนล้าน
คณะกรรมการบริหารกองทุนน้ำมันเชื้อเพลิง เห็นชอบตรึงราคาน้ำมันดีเซลลิตร 35 บาทอีกหนึ่งสัปดาห์ รอลุ้นสัปดาห์หน้าปรับเพดานหรือไม่ หลังกองทุนน้ำมันเชื้อเพลิงติดลบทะลุ 1 แสนล้านบาทแล้ว
คณะกรรมการบริหารกองทุนน้ำมันเชื้อเพลิง เห็นชอบตรึงราคาน้ำมันดีเซลลิตร 35 บาทอีกหนึ่งสัปดาห์ รอลุ้นสัปดาห์หน้าปรับเพดานหรือไม่ หลังกองทุนน้ำมันเชื้อเพลิงติดลบทะลุ 1 แสนล้านบาทแล้ว
27 มิ.ย. 2565

ผู้สื่อข่าวรายงานว่า การประชุมคณะกรรมการบริหารกองทุนน้ำมันเชื้อเพลิง หรือ กบน. ได้พิจารณาทบทวนราคาน้ำมันดีเซลประจำสัปดาห์ โดยมติที่ประชุมยังคงให้ตรึงราคาน้ำมันดีเซลที่ราคาเดิม 34.94 บาทต่อลิตร หรือประมาณ 35 บาทต่อลิตรเหมือนสัปดาห์ที่ผ่านมา
นายพรชัย จิรกุลไพศาล ผู้อำนวยการสำนักนโยบายและยุทธศาสตร์ สำนักงานกองทุนน้ำมันเชื้อเพลิง หรือ สกนช. เปิดเผยว่า เหตุผลที่ กบน. ยังคงตรึงราคาน้ำมันดีเซลไว้ที่ 35 บาทต่อลิตรนั้น เพื่อเป็นการบรรเทาภาระค่าครองชีพของประชาชนเป็นสำคัญ
ส่วนสัปดาห์ก่อนที่ กบน. ตรึงราคาน้ำมันดีเซลไว้ที่ 35 บาทต่อลิตร เนื่องจากมองว่าอัตราการไหลตัวของน้ำมันมีการปรับตัวสูงขึ้น แต่อัตราการเข้าไปอุดหนุน หรือช่วยเหลือจากกองทุนน้ำมันเชื้อเพลิงยังไม่ได้เปลี่ยนแปลงมากนัก
อีกทั้ง กองทุนน้ำมันเชื้อเพลิง ยังมีสภาพคล่องอยู่ แต่ก็มีการเตรียมความพร้อมทางด้านข้อมูลอย่างใกล้ชิด หากราคาน้ำมันตลาดโลกปรับตัวสูงขึ้นมากกว่านี้ และหากกองทุนน้ำมันเชื้อเพลิงขาดสภาพคล่องก็ต้องพิจารณาใหม่กันอีกครั้ง และอาจจะนำไปสู่การปรับขึ้นราคาขายปลีกน้ำมันดีเซลในประเทศ
สำหรับฐานะเงินกองทุนน้ำมันฯ วันที่ 26 มิถุนายน 2565 ติดลบ 102,586 ล้านบาท แบ่งเป็น บัญชีน้ำมันติดลบ 65,202 ล้านบาท  บัญชีก๊าซหุงต้ม (LPG) ติดลบ 37,384 ล้านบาท